**Ministru kabineta noteikumu projekta „Grozījumi Ministru kabineta 2011.gada 19.oktobra noteikumos Nr.817 „Noteikumi par darbības programmas „Uzņēmējdarbība un inovācijas” papildinājuma 2.1.2.4.aktivitātes „Augstas pievienotās vērtības investīcijas” projektu iesniegumu atlases otro un turpmākajām kārtām”” sākotnējās ietekmes novērtējuma ziņojums (anotācija)**

|  |  |
| --- | --- |
| **I.Tiesību akta projekta izstrādes nepieciešamība** | |
| 1. Pamatojums | Noteikumu projekts sagatavots, pamatojoties uz Eiropas Savienības struktūrfondu un  Kohēzijas fonda vadības likuma  18.panta 10.punktu. |
| 2. Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Grozījumi Ministru kabineta 2011.gada 19.oktobra noteikumos Nr.817 „Noteikumi par darbības programmas „Uzņēmējdarbība un inovācijas” papildinājuma 2.1.2.4.aktivitātes „Augstas pievienotās vērtības investīcijas” projektu iesniegumu atlases otro un turpmākajām kārtām” (turpmāk – MK noteikumi Nr.817) nodrošinās ātrāku maksājumu pieprasījumu iesniegšanu un izskatīšanu, tai pašā laikā ņemot vērā katra projekta risku izvērtējumu. Papildus pēc grozījumu apstiprināšanas Ministru kabinetā tiks izsludināta 2.1.2.4.aktivitātes „Augstas pievienotās vērtības investīcijas” (turpmāk 2.1.2.4.aktivitāte) ceturtā kārta.  Saskaņā ar Ministru kabineta 2013.gada 19.novembra sēdē nolemto (protokola Nr.61 66.§ 5.punkts) Ekonomikas ministrijai ir dots uzdevums savā pārziņā esošajās aktivitātēs darbības programmas „Uzņēmējdarbība un inovācijas” papildinājuma ietvaros 2014.gadā nodrošināt maksājumus finansējuma saņēmējiem par ES fondu līdzfinansējuma daļu vismaz 95 700 211 euro apmērā. Minētais uzdevums ir dots, lai nodrošinātu n+3/n+2 principa ievērošanu. Pašreizējā situācijā, balstoties uz noslēgtajiem līgumiem, Ekonomikas ministrija savā pārziņā esošajās aktivitātēs darbības programmas „Uzņēmējdarbība un inovācijas” papildinājuma ietvaros 2014.gadā plāno veikt maksājumus 39 370 550 euro apmērā. Konkrēti 2.1.2.4.aktivitātes ietvaros ir plānots veikt maksājumus par 16 069 782 euro. Veicot grozījumus MK noteikumos Nr.817, un uzsākot 2.1.2.4.aktivitātes ceturtās kārtas īstenošanu, ir plānots, ka papildus 2014.gadā 2.1.2.4.aktivitātes ietvaros tiks izmaksāti aptuveni 41,15 milj. euro. Šādā veidā tikai 2.1.2.4.aktivitātes ietvaros kopā 2014.gadā tiks izmaksāti aptuveni 57.25 milj. euro. Attiecīgi ātra MK noteikumu Nr.817 grozījumu apstiprināšana ir visas tautsaimniecības prioritāte, lai varētu izpildīt ar Eiropas Komisiju noslēgto vienošanos attiecībā uz maksājuma pieprasījumu iesniegšanu par reāli veiktiem izdevumiem projektos.  Saskaņā ar MK noteikumu Nr.817 21.punktu attiecināmajās izmaksās iekļauj tikai tos sākotnējos ieguldījumus, par kuriem projekta noslēguma vai starpposma pārskata iesniegšanas dienā ir pilnībā samaksāts, kuri ir finansējuma saņēmēja īpašumā Latvijā projekta iesniegumā norādītajā projekta īstenošanas vietā un kuri tiks izmantoti projektā paredzētās saimnieciskās darbības veikšanai. Starpposma pārskatā attiecināmajās izmaksās var iekļaut arī atbilstoši projekta iesniegumam faktiski veiktos izdevumus par ieguldījumiem, kas vēl nav finansējuma saņēmēja īpašumā Latvijā, ja par starpposma pārskatā norādīto finansējuma apmēru ir iesniegta Eiropas Savienībā reģistrētas kredītiestādes garantija, ka sākotnējie ieguldījumi projekta noslēguma pārskata iesniegšanas dienā būs pilnībā samaksāti, būs finansējuma saņēmēja īpašumā Latvijā un tiks izmantoti projektā paredzētās saimnieciskās darbības veikšanai.  Šādas normas MK noteikumos Nr.817 iekļautas, balstoties uz iepriekšējo kārtu pieredzi ar mērķi novērst risku, ka negodprātīgi finansējuma saņēmēji iesniedz maksājumu pieprasījumu par neatbilstošām iekārtām vai iekārtām, kuru piegāde nav plānota, vai nav ekonomiski pamatota, vai netiek izmantota projektā paredzētās saimnieciskās darbības veikšanai. Jāatzīmē negatīvais aspekts, ka stingrāki nosacījumi tika piemēroti attiecībā uz visiem finansējuma saņēmējiem neatkarīgi no riska pakāpes, kas ir pretēji uz risku balstītas pieejas, vienkāršošanas un administratīvā sloga mazināšanas principiem.  MK noteikumu Nr.817 nosacījumi par maksājumu pieprasījumu iesniegšanu ir stingrāki nekā Ministru kabineta 2010.gada 9.novembra noteikumu Nr.1041 „Kārtība, kādā paredzami valsts budžeta līdzekļi Eiropas Savienības struktūrfondu un Kohēzijas fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība” (turpmāk – MK noteikumi Nr.1041) 16.2.punkts, kas nosaka, ka starpposma maksājumus veic, pamatojoties uz projekta ietvaros veiktajiem izdevumiem, tai skaitā veiktajiem avansa maksājumiem saskaņā ar pakalpojumu, preču piegādes vai būvdarbu līgumiem. Līdz ar to MK noteikumos Nr.1041 iekļautais regulējums nenosaka pienākumu veikt starpposma maksājumu tikai tiem finansējuma saņēmējiem, kuru sākotnējie ieguldījumi jau ir piegādāti. MK noteikumos Nr.817 iekļauto prasību nenosaka arī Padomes 2006.gada 11.jūlija Regula (EK) Nr.1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1260/1999 (turpmāk – Regula Nr.1083/2006), kuras 78.panta 1.punktā norādīts, ka finansējuma saņēmēju veiktos izdevumus pamato ar kvitētiem rēķiniem vai grāmatvedības dokumentiem ar līdzvērtīgu pierādījumu vērtību.  Kā jau augstāk norādīts Regula Nr.1083/2006 un MK noteikumi Nr.1041 neaizliedz noteikt šādu starpposmu maksājumu iesniegšanas kārtību. Lai nodrošinātu iespēju operatīvi saņemt finansējumu zema riska projektos, Latvijas Investīciju un attīstības aģentūrai (turpmāk – LIAA) ar grozījumiem MK noteikumos Nr.817 tiks paredzētas tiesības veikt maksājumus finansējuma saņēmējiem arī bez kredītiestādes garantijas, ja LIAA būs guvusi pārliecību, ka finansējuma saņēmējs īstenos projektu un notiks iekārtu piegāde. LIAA kārtību par garantijas neiesniegšanu noteiks līgumā par projekta īstenošanu, ņemot vērā komersanta līdzšinējo darbību (piemēram, neto apgrozījums vismaz trīs reizes pārsniedz projekta attiecināmās izmaksas vai ir vismaz 4 745 000 euro un projektā paredzēto iekārtu piegādātājs ir šo iekārtu ražotājs no Eiropas Savienības vai Eiropas Savienības un Eiropas Ekonomikas zonas dalībvalstīm., šādā veidā mazinot neattiecināmo izmaksu riskus. Finansējuma saņēmēju risku novērtēšanai un LIAA pieņemto lēmumu izsekojamībai tiks izveidota pārbaudes lapa ar augstākminētajiem kritērijiem. MK noteikumu Nr.817 grozījumi arī paredz, ka LIAA ir tiesības veikt starpposma maksājumus augstāk uzskaitītajos gadījumos, bet tas nav LIAA pienākums. Proti, attiecīgā tiesību norma piešķir LIAA iespēju piepildīt ar saturu jēdzienu „būtiski riski”, ņemot vērā katras konkrētās lietas faktiskos apstākļus, kā arī pēc izvērtējuma veikšanas LIAA ir piešķirta rīcības brīvība izvēlēties, vai piemērot konkrētās tiesiskās sekas (veikt maksājumu) vai nepiemērot. Vienlaikus MK noteikumu Nr.817 21.punktā tiek saglabāta prasība, ka noslēguma pārskata iesniegšanas dienā visiem sākotnējiem ieguldījumiem ir jābūt finansējuma saņēmēja īpašumā Latvijā projekta iesniegumā norādītajā projekta īstenošanas vietā un tos ir jāizmanto projektā paredzētās saimnieciskās darbības veikšanai. Vienlaikus jānorāda, ka augstāk minētie kritēriji pilnībā nenodrošina, ka šie zema riska projekti tiks īstenoti atbilstoši, jo projekta īstenošana ir atkarīga no dažādu faktoru kopuma, kas dažkārt nav iepriekš paredzams un zināms.  Papildus ir nepieciešams veikt grozījumus MK noteikumos Nr.817 nosakot, ka 2.1.2.4.aktivitātes ietvaros attiecināmas ir kredītiestādes garantijas izmaksas avansa un starpposma maksājumu iesniegšanai. Atbilstoši Eiropas Parlamenta un Padomes Regulai Nr.1080/2006 par Eiropas Reģionālās attīstības fondu un Regulas Nr.1783/1999 atcelšanu (turpmāk – Regula Nr.1080/2006) nav noteikti ierobežojumi kredītiestādes garantijas izmaksas noteikt kā attiecināmas. Garantiju izmaksas tiks attiecinātas 100% apmērā sīkajiem (mikro), mazajiem un vidējiem komersantiem *de minimis* atbalsta ietvaros. Vienlaikus kredītiestādes garantijas izmaksas ir ierobežotas līdz 10% no avansa un starpposma maksājumu kopsummas. Grozījumi neattieksies uz projektu iesniegumu atlases pirmās un otrās kārtas projektiem. Ņemot vērā, ka atbalsts kredītiestādes garantijas izmaksu segšanai tiks attiecināts *de minimis* atbalsta ietvaros, MK noteikumus Nr.817 ir nepieciešams papildināt ar atsauci uz Komisijas 2013.gada 18.decembra Regulu (EK) Nr. 1407/2013 par Līguma 87. un 88.panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, L 352) (turpmāk – Komisijas regula Nr. 1407/2013).  Lai ievērotu tiesiskās paļāvības principu attiecībā uz projektu iesniegumu atlases trešās kārtas projektu iesniedzējiem, MK noteikumu Nr.817 grozījumos ir noteikts, ka tie projektu iesniedzēji, par kuru projektu iesniegumiem sadarbības iestādes vadītājs būs pieņēmis lēmumu par projektu iesnieguma apstiprināšanu, varēs iesniegt projekta iesnieguma grozījumus un iekļaut kredītiestādes garantijas izmaksas attiecināmajās izmaksās. Tāpat norādām, ka projektu iesniegumu vērtēšana projektu iesniegumu atlases trešās kārtas ietvaros turpināsies līdz 2014.gada 2.martam. Attiecīgi pirmie līgumi par projekta īstenošanu ātrākais tiks noslēgti šī gada marta vidū. Savukārt MK noteikumu Nr.817 grozījumus ir plānots apstiprināt Ministru kabinetā šī gada februārī. Līdz ar to pirmās attiecināmās izmaksas par kredītiestādes garantijām projektu iesniegumu atlases trešās kārtas finansējuma saņēmējam radīsies pēc MK noteikumu Nr.817 grozījumu spēkā stāšanās.  Ir nepieciešams svītrot MK noteikumu Nr.817 72.3.punktu, vienlaikus nosakot, ka LIAA ir tiesības lemt par līguma par projekta īstenošanas izbeigšanu, ja gada laikā nav iesniegts maksājumu pieprasījumi vismaz 35% apmērā no līgumā par projekta īstenošanu norādītā kopējā publiskā finansējuma apmēra. Pašreizējā redakcija imperatīvi paredz, ka LIAA šādā gadījumā ir jāpārtrauc līgums, sīkāk neanalizējot maksājuma pieprasījuma neiesniegšanas iemeslu. LIAA ir konstatējusi vairākus gadījumus, kad objektīvi gada laikā maksājumu pieprasījumu par šādu summu (35%) nevar iesniegt, piemēram, piegādātājs pārtrauc līgumu, atsevišķos gadījumos iekārtu izgatavošanas laiks ir gads, pirms iekārtu piegādes notiek būvniecība, telpu pielāgošana, kas ir neattiecināmās izmaksas un tādejādi maksājumu pieprasījumu ir iespējams iesniegt tikai pēc iekārtas piegādes un uzstādīšanas projekta īstenošanas vietā. Tāpat ir precizēts MK noteikumu Nr.817 49.5 apakšpunkts, kas noteica, ka kredītiestādei ir jāizmaksā pirmā pieprasījuma līguma izpildes kredītiestādes garantija, ja 12 mēnešu laikā no dienas, kad noslēgts līgums par projekta īstenošanu, finansējuma saņēmējs sadarbības iestādē nav iesniedzis starpposma maksājuma pieprasījumu vismaz par 35 % no pieprasītā publiskā finansējuma apmēra. Atbilstoši jaunai redakcijai ir noteikts, ka tiek pieprasīts izmaksāt garantiju gadījumā, ja LIAA vienlaikus lemj izbeigt līgumu par projekta īstenošanu.  Latvija saskaņā ar Innovation Union Scoreboard 2013 datiem atrodas tikai 25.vietā Eiropas Savienībā balstoties uz valstu inovāciju rādītājiem. Ņemot vērā, ka projektu iesniegumu 10.vērtēšanas kritērijs prasa projekta iesniedzējam norādīt, kā īstenotais projekts attīstīs tā pētniecības un attīstības kapacitāti, tad LIAA līgumos par projekta īstenošanu ar finansējuma saņēmējiem projektu iesniegumu atlases trešās un ceturtās kārtas ietvaros ietvers nosacījumu, ka uzraudzības periodā komersantam savā gada pārskatā ir jāizdala pētniecības un attīstības izmaksas. Šāda pieeja atvieglos LIAA uzraudzību, kā arī sniegs precīzāku statistisko informāciju par komersantu izdevumiem pētniecībai un attīstībai.  Ir nepieciešams precizēt pirmā pieprasījuma līguma izpildes garantijas vēstules termiņu. Pašlaik ir konstatēti gadījumi, kad finansējuma saņēmējs īsteno savu projektu sešos mēnešos, bet tam bija jāiesniedz pirmā pieprasījuma līguma izpildes garantijas vēstule par 20 mēnešiem. MK noteikumu Nr.817 grozījumos ir precizēts, ka projekta iesniedzējs iesniedz pirmā pieprasījuma līguma izpildes garantijas vēstuli, kuras termiņš ir vismaz divi mēneši pēc projekta iesniegumā norādītā projekta īstenošanas beigu datuma.  Atbilstoši Ministru kabineta 2012.gada 4.decembra sēdes protokolam Nr.68 (34.§, 4. un 5.punkts), sākot ar 2013.gada 1.martu par virssaistību apjoma proporcionālu samazināšanu Ministru kabinets lemj, ja iestājas vismaz viens no šādiem apstākļiem:  1. Nozaru ministriju noteiktā kumulatīvā ikmēneša maksājumu finansējuma saņēmējiem plāna neizpilde 2 mēnešus pēc kārtas ir vismaz 10% un vienlaikus pārsniedz 355,7 tūkst.euro;  2. Aktivitātei 2013. – 2015.gada ietvaros ceturksnī paredzēto noslēgto līgumu par plānoto virssaistību finansējuma apjomu neizpilde ir lielāka par 10% un vienlaikus pārsniedz 355,7 tūkst.euro.  Ekonomikas ministrijas neizpilde dotajā mirklī ir 10 milj.euro un atbilstoši Ministru kabineta 2012.gada 4.decembra sēdes protokolam Nr.68 ir nepieciešams samazināt pieejamo virssaistību apjomu.  Vienlaikus efektīvāk ir pārdalīt virssaistības no 2.3.2.2.2.apakšaktivitātes „Atbalsts ieguldījumiem ražošanas telpu izveidei vai rekonstrukcijai”” (8 537 230 euro) uz 2.1.2.4.aktivitātes projektu iesniegumu atlases ceturto kārtu. Šāda rīcība ļautu noslēgt lielāku līgumu skaitu 2.1.2.4.aktivitātes projektu iesniegumu atlases ceturtās kārtas ietvaros, kas sekmētu n+3/n+2 principa ievērošanu 2014.gadā un kopējo finanšu apguvi 2.1.prioritātes „Zinātne un inovācijas” ietvaros. Tādā veidā tiktu mazināti riski ES fondu līdzekļu zaudēšanai.  Virssaistībām ir neitrāla ietekme uz valsts budžeta saistībām, jo darbības programmas „Uzņēmējdarbība un inovācijas” ietvaros ir liels lauzto līgumu īpatsvars, kas nosedz piešķirtās virssaistības.  **Šo informāciju EM ziņo MK sēdē.**  Pašlaik 2.1.2.4.aktivitātes projektu iesniegumu atlases ceturtās kārtas īstenošanai ir pieejami 50 961 230 euro. Papildus finansējums ir pārdalīts no 2.1.2.4.aktivitātes projektu iesniegumu atlases pirmās kārtas (1 971 886 euro) un 2.3.2.2.2.apakšaktivitātes „Atbalsts ieguldījumiem ražošanas telpu izveidei vai rekonstrukcijai”” (virssaistību finansējums 8 537 230 euro). Attiecīgi ir precizēts 2.1.2.4.aktivitātes ietvaros pieejamais kopējais virssaistību finansējums uz 66 603 394 euro un Eiropas Reģionālās attīstības fonda finansējums uz 71 286 735 euro.    Projektu iesniegumu atlases ceturtai kārtai ir palielināts maksimālais publiskā finansējuma apjoms vienai projekta iesniedzēja saistīto personu grupai līdz 2 135 000 euro. Maksimālais publiskā finansējuma apjoms ir palielināts, lai ļautu komersantiem īstenot finansiāli ietilpīgākus projektus, kas vienlaikus radītu papildus pozitīvu ietekmi uz tautsaimniecību.  Lai maksimāli novērstu gadījumus, kad projekta iesniedzējs savā projekta iesniegumā norāda paaugstinātas iekārtu izmaksas, tad iesniedzot pirmā pieprasījuma līguma izpildes garantijas vēstuli, būs papildus jāapliecina, ka projektā plānotie ilgtermiņa ieguldījumi ir ekonomiski pamatoti, proti, LIAA varēs pieprasīt garantiju, ja konstatēs, ka izmaksas ir bijušas sadārdzinātas.  Ņemot vērā, ka ātrākais, kad tiks noslēgti līgumi par projekta īstenošanu projektu iesniegumu atlases ceturtās kārtas ietvaros ir 2014.gada jūlijs, tad ir nepieciešams pagarināt projektu īstenošanas termiņu līdz 2015.gada 15.novembrim. Apzinoties riskus noslēgumu pārskata iesniegšanai termiņā, LIAA papildus informēs finansējuma saņēmējus, kuru projekta īstenošana ir paredzēta līdz 2015.gada beigām, par nepieciešamību nodrošināt noslēguma pārskata iesniegšanu minētajā termiņā, lai projekta izmaksas tiktu attiecinātas.  Noteikumu projekts paredz veikt grozījumu MK noteikumos Nr.817, izdarot šādas izmaiņas:   1. noteikt, ka projektu iesniegumu atlases ceturtajā un turpmākajās kārtās maksimālais publiskā finansējuma apjoms vienai projekta iesniedzēja saistīto personu grupai ir līdz 2 135 000 euro; 2. noteikt, ka 2.1.2.4.aktivitātes ietvaros pieejamais kopējais virssaistību finansējums ir 66 603 394 euro un Eiropas Reģionālās attīstības fonda finansējums ir 71 286 735 euro; 3. noteikt, ka gadījumos, kad LIAA konstatē, ka nepastāv būtiski riski projekta īstenošanai, starpposma maksājumi var tikt veikti, pamatojoties uz projekta ietvaros veiktajiem izdevumiem, tai skaitā veiktajiem avansa maksājumiem saskaņā ar pakalpojumu, preču piegādes vai būvdarbu līgumiem; 4. attiecināt sīkajiem (mikro), mazajiem un vidējiem komersantiem kredītiestādes garantijas izmaksas starpposma un avansa maksājumu pieprasīšanai; 5. noteikt, ka atbalsts kredītiestādes garantijas izmaksu segšanai tiek sniegts saskaņā ar Komisijas regulas Nr. 1407/2013 nosacījumiem; 6. papildināt sadarbības iestādes funkcijas ar *de minimis* atbalsta uzskaites veikšanu; 7. noteikt, ka LIAA lemj par līguma par projekta īstenošanu pārtraukšanu gadījumā, ja finansējuma saņēmējs nav iesniedzis maksājuma pieprasījumus par 35% no publiskā finansējuma pirmā projekta īstenošanas gada laikā; 8. noteikt, ka pirmā pieprasījuma līguma izpildes garantijas vēstules termiņš ir vismaz divi mēneši pēc projekta iesniegumā norādītā projekta īstenošanas beigu datuma; 9. noteikt, ka pirmā pieprasījuma garantija nav jāizmaksā gadījumā, ja LIAA konstatē, ka pastāv objektīvi iemesli, ka 12 mēnešu laikā no līguma par projekta īstenošanu noslēgšanas finansējuma saņēmējs nav iesniedzis maksājuma pieprasījumus par vismaz 35% no pieprasītā publiskā finansējuma un netiek pārtraukts līgums par projekta īstenošanu; 10. noteikt, ka projekta iesniedzējs, iesniedzot pirmā pieprasījuma līguma izpildes garantijas vēstuli, apliecina, ka tā plānotie ilgtermiņa ieguldījumi atbilst tirgus cenai; 11. noteikt, ka, ja projekta iesniedzējs pretendē saņemt finansējumu projektu iesniegumu atlases trešās kārtas ietvaros, tas nevar iesniegt projekta iesniegumu par tām pašām attiecināmajām izmaksām projektu iesniegumu atlases ceturtās kārtas ietvaros. Minētā situācija attiecas uz gadījumiem, kad projektu iesniegumu atlases trešās kārtas ietvaros projekta iesniegums ir noraidīts, taču projekta iesniedzējs šo projektu iesniegumu atlases trešās kārtas ietvaros attiecībā uz viņu pieņemto lēmumu apstrīd Ekonomikas ministrijā, vienlaicīgi iesniedzot arī projekta iesniegumu par tām pašām attiecināmajām izmaksām LIAA projektu iesniegumu atlases ceturtās kārtas ietvaros, proti, norma paredz izvairīties no situācijas, kad viena projekta iesniedzēja projektus par tām pašām attiecināmām izmaksām vienlaicīgi izskata Ekonomikas ministrijā (apstrīdēšanas stadijā) un LIAA (sākotnējā lēmuma pieņemšanas stadijā); 12. noteikt, ka projektu iesniegumu atlases ceturtās un turpmāko kārtu ietvaros projektu īstenošana ir pagarināta līdz 2015.gada 15.novembrim. 13. precizēt projekta iesnieguma veidlapu. |
| 3. Projekta izstrādē iesaistītās institūcijas | Ekonomikas ministrija |
| 4. Cita informācija | 2.1.2.4.aktivitātes ietvaros atbalsts tiek piešķirts saskaņā ar Regulas Nr.800/2008 prasībām, tādēļ lēmumi par projektu iesniegumu apstiprināšanu jāpieņem līdz 2014.gada 30.jūnijam. Plānots, ka 2.1.2.4.aktivitātes ceturtā kārta tiks izsludināta līdz 2014.gada 28.februārim, nosakot projektu iesniegumu pieņemšanas termiņu līdz 2014.gada 30.martam. Ņemot vērā, ka 2.1.2.4.aktivitātes ceturtās kārtas ietvaros tiks iesniegts liels projektu iesniegumu skaits (projektu iesniegumu trešās kārtas ietvaros tika iesniegti 126 projekti par kopējo pieprasīto publisko finansējumu 51.5 miljoni latu), LIAA nevarēs izvērtēt projektu iesniegumus ātrāk kā normatīvajos aktos noteiktajā trīs mēnešu termiņā, un LIAA lēmumus pieņems ne vēlāk kā 2014.gada 30.jūnijā.  Attiecībā uz tiem projektu iesniedzējiem, kuru projektu iesniegumi ar LIAA 2014.gada 30.jūnija lēmumu būs noraidīti pastāv tiesiskas nepilnības riski, proti, atbilstoši Eiropas Savienības struktūrfondu un Kohēzijas fonda vadības likuma (turpmāk – Vadības likums) 22.panta pirmajai daļai projekta iesniedzējs var apstrīdēt un pārsūdzēt lēmumu par projekta iesnieguma noraidīšanu, ievērojot likuma 20.panta trešās daļas noteikumus. Atbilstoši līdzšinējai praksei, Ekonomikas ministrija kā atbildīgā iestāde, saņemot apstrīdēšanas iesniegumu, to vērtē pēc būtības, un konstatējot, ka LIAA rīcība ir bijusi prettiesiska, uzdod LIAA noslēgt līgumu par projekta īstenošanu vai turpināt projekta iesnieguma vērtēšanu. Tādejādi var izveidoties situācija, kad apstrīdēšanas gadījumā lēmumu par projekta iesnieguma apstiprināšanu vai apstiprināšanu ar nosacījumu ir jāpieņem pēc Regulā Nr.800/2008 noteiktā termiņa, kas nav atbilstoši valsts atbalsta normām.  Gadījumā, ja LIAA rīcība, izvērtējot projekta iesniegumu, būs prettiesiska, atbalsts, kas apstrīdēšanas procesa ietvaros tiktu piešķirts pēc Regulas Nr.800/2008 attiecināmības perioda, tiks piešķirts saskaņā ar „jaunās” Vispārējās grupu atbrīvojuma regulas prasībām. Lai būtu skaidras prasības attiecībā uz šādiem finansējuma saņēmējiem, tiks veikti grozījumi esošajos Ministru kabineta noteikumos saskaņā ar „jaunās” Vispārējās grupu atbrīvojuma regulas nosacījumiem. Šobrīd attiecīgo regulējumu nav iespējams izstrādāt, jo plānots, ka attiecīgā regula tiks pieņemta tikai 2014.gada maijā un stāsies spēkā 2014.gada jūlijā.  Tāpat ir būtiski jau tagad norādīt, ka saskaņā ar „jaunās” Vispārējās grupu atbrīvojuma regulas projektu lielajiem komersantiem maksimāli pieļaujamā atbalsta intensitāte ir noteikta 35% no projekta attiecināmajām izmaksām, kas ir mazāk kā pašlaik pieļaujams 2.1.2.4.aktivitātes projektu iesniegumu atlases ceturtās kārtas ietvaros (45%). Līdz ar to tiem projekta iesniedzējiem, kas ir lielie komersanti, un par kuru projektu iesniegumu apstiprināšanu lēmums tiks pieņemts pēc 2014.gada 30.jūnija, ir jārēķinās, ka maksimālā atbalsta intensitāte būs 35% no projekta attiecināmajām izmaksām.  Ekonomikas ministrija norāda, ka nav uzskatāms, ka ar atbalsta intensitātes samazināšanu tiem projekta iesniegumiem, kas labvēlīgu lēmumu par projekta iesnieguma apstiprināšanu saņems tikai apstrīdēšanas procesa ietvaros būs pārkāpts tiesiskās paļāvības princips, jo kā tas norādīts juridiskajā literatūrā objektīvajās tiesībās personai subjektīvās tiesības prasīt Eiropas Savienības struktūrfondu finansējumu nav garantētas, jo tā pamatā ir tiesību teorijā nostiprinātā izpratne, ka ir nošķiramas tiesības, kas saistītas personas pamattiesību, brīvību ierobežošanu, iejaukšanos tajās (vāc. - *Eingriffsverwaltung*) no tiesību nodrošinošās valsts pārvaldes (vāc*.-Leistungsverwaltung*), kurās ietilpst arī subsīdiju jeb finanšu piešķīrumu tiesības (vāc.-*Subventionsvergabe).(Rolf Schmidt. Allgemeines Verwaltungsrecht. 11.Auflage, R.Schmidt Verlag, 2007, S.73-78).*  Jāņem vērā, ka saskaņā ar Valsts pārvaldes iestāžu nodarīto zaudējumu atlīdzināšanas likuma 6.pantu tiesības uz zaudējuma atlīdzinājumu rodas, ja starp iestādes prettiesisko rīcību un cietušajam nodarīto zaudējumu pastāv tieša cēloņsakarība — objektīva saikne starp iestādes rīcību un tās radītajām laika ziņā sekojošām zaudējumu nodarošām sekām, proti, minētā rīcība rada un nosaka šo seku iestāšanās reālu iespēju un ir galvenais faktors, kas nenovēršami radījis šīs sekas. Līdz ar to, izvērtējot riska iespējamību, ka projekta iesniedzējs varētu īstenot prasību par zaudējumu Eiropas Savienības struktūrfondu finansējuma apmērā/neiegūto peļņu, atlīdzību, jāņem vērā, ka ir apšaubāma iespēja pierādīt cēloņsakarību starp iestādes prettiesisko administratīvo aktu un šādu zaudējumu esamību.  Proti, tā kā saskaņā ar Vadības likuma 5.pantu projekta iesniedzējam nav garantētas subjektīvās tiesības saņemt finansējumu (tai skaitā, ja atbilst visiem kritērijiem, bet nepietiek finansējuma), projekta iesniedzējs, veicot izdevumus pirms projekta apstiprināšanas, uzņemas risku, ka ir iespēja, ka šie izdevumi būs jāsedz no paša līdzekļiem. Tādēļ nav konstatējams, ka iestādes prettiesiskais administratīvais akts ir tiešā cēloņsakarībā ar iespējamiem zaudējumiem, jo nebūtu uzskatāms, ka konkrētajā gadījumā projekta iesniedzējs varēja paļauties uz to, ka projekta iesniegumu noteikti apstiprinās.  Turklāt jāvērš uzmanība uz Vadības likuma anotāciju, kas ir likuma neatņemama sastāvdaļa, expressis verbis noteikto par zaudējumu atlīdzināšanu - Eiropas Savienības fonda projekta iesniedzējs saskaņā ar Administratīvā procesa likumu var prasīt tikai zaudējumu atlīdzību, kas radušies attiecīgajam projekta iesniedzējam sagatavojot vērtēšanas procesā noraidīto Eiropas Savienības fonda projekta iesniegumu (piemēram, projekta sagatavošanas izmaksas) (Skat. Likumprojekta „Eiropas Savienības struktūrfondu un Kohēzijas fonda vadības likums” anotācijas 7.sadaļas trešo punktu. Pieejams: www.saeima.lv). Līdz ar to Vadības likuma 5.pants ir jāuzskata par speciālo tiesību normu Administratīvā procesa likumā 3.panta pirmās daļas izpratnē, kas vienlaikus uzskatāma arī par uz likuma pamata nostiprinātu ierobežojumu projekta iesniedzējam prasīt konkrētu zaudējumu atlīdzinājumu (līdzīgi, kā, piemēram, ar Vadības likuma 26.pantu ir ierobežotas Administratīvā procesa likumā nostiprinātās privātpersonas tiesības tikt uzklausītai).  Saskaņā ar 2013.gada 16.decembra Eiropas Komisijas lēmumu C(2013) 9502 (CCI 2007LV161PO001) tika grozīts finansējuma sadalījums darbības programmā „Uzņēmējdarbības un inovācijas” (turpmāk – DP). 2014.gada 11.februāra Ministru kabineta sēdē tika apstiprināta precizētā DP redakcija. Pēc tam mēneša laikā Ekonomikas ministrijai būs jāveic nepieciešamie grozījumi darbības programmas „Uzņēmējdarbība un inovācijas” papildinājumā (turpmāk – DPP).  Vienlaikus ņemot vērā, ka projektu iesniegumu atlases trešās kārtas projektu īstenošana tiks uzsākta 2014.gada marta vidū un nepieciešamību pieņemt lēmumus par projektu iesniegumu apstiprināšanu attiecībā uz projektu iesniegumiem projektu iesniegumu atlases ceturtās kārtas ietvaros līdz 2014.gada 30.jūnijam, tad MK noteikumu Nr.817 grozījumus ir jāapstiprina pirms DPP grozījumiem.  Lai jau tagad nodrošinātu skaidrību par DPP punktu redakciju attiecībā uz 2.1.2.4.aktivitāti, tad kopā ar MK noteikumu Nr.817 grozījumu projektu uz Ministru kabinetu tiek virzīts protokollēmuma projekts „Par Ministru kabineta noteikumu projektu „Grozījums Ministru kabineta 2011.gada 19.oktobra noteikumos Nr.817 „Noteikumi par darbības programmas „Uzņēmējdarbība un inovācijas” papildinājuma 2.1.2.4.aktivitātes „Augstas pievienotās vērtības investīcijas” projektu iesniegumu atlases otro un turpmākajām kārtām”” (turpmāk – protokollēmums), kas uzdod Ekonomikas ministrijai iestrādāt grozījumus DPP protokollēmumā minētajā redakcijā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
|  | **IV. Tiesību akta projekta ietekme uz spēkā esošo tiesību normu sistēmu** | |
| 1. | Nepieciešamie saistītie tiesību aktu projekti | Projekts šo jomu neskar. |
| 2. | Atbildīgā institūcija | Projekts šo jomu neskar. |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Komisijas 2013.gada 18.decembra Regula (EK) Nr. 1407/2013 par Līguma 87. un 88.panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, L 352) (turpmāk – Komisijas regula Nr. 1407/2013). |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav |

|  |  |  |  |  |
| --- | --- | --- | --- | --- |
| **1.tabula Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Komisijas 2013.gada 18.decembra Regulu (EK) Nr. 1407/2013 par Līguma 87. un 88.panta piemērošanu de minimis atbalstam (Eiropas Savienības Oficiālais Vēstnesis, 2013.gada 24.decembris, L 352) (turpmāk – Komisijas regula Nr. 1407/2013). | | | |
| A | B | | C | D |
| Attiecīgā ES tiesību akta panta numurs (uzskaitot katru tiesību akta  vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos. |
| *Komisijas Regulas Nr.* 1407/2013*. 6.panta 1.punkts* | ***Noteikumu projekta 1.punkts*** | | *ieviesta pilnībā* | *neparedz stingrākas prasības* |
| *Komisijas Regulas Nr.* 1407/2013*. 6.panta 3.punkts* | ***Noteikumu projekta 2.punkts*** | | *ieviesta pilnībā* | *neparedz stingrākas prasības* |
| *Komisijas Regulas Nr. 1407/2013. 3.panta 2.punkts un 6.panta 1.punkts* | ***Noteikumu projekta 5.punkts*** | | *ieviesta pilnībā* | *neparedz stingrākas prasības* |
| *Komisijas Regulas Nr.* 1407/2013*. 1.panta 1.punkts* | ***Noteikumu projekta 23.punkts*** | | *ieviesta pilnībā* | *neparedz stingrākas prasības* |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas. | | Nav attiecināms. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Nav attiecināms. | | |
| Cita informācija | | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Grozījumi ir labvēlīgāki potenciālajiem projektu iesniedzējiem salīdzinājumā ar spēkā esošajiem noteikumiem, tāpēc konsultācijas nebija nepieciešams rīkot. |
| 2. | Sabiedrības līdzdalība projekta izstrādē | Grozījumi ir labvēlīgāki potenciālajiem projektu iesniedzējiem salīdzinājumā ar spēkā esošajiem noteikumiem, tāpēc konsultācijas nebija nepieciešams rīkot. |
| 3. | Sabiedrības līdzdalības rezultāti | Grozījumi ir labvēlīgāki potenciālajiem projektu iesniedzējiem salīdzinājumā ar spēkā esošajiem noteikumiem, tāpēc konsultācijas nebija nepieciešams rīkot. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildē ir iesaistīta LIAA. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildi nodrošinās LIAA darbības ietvaros. |
| 3. | Cita informācija | Nav |

**Anotācijas III. sadaļa - projekts šīs jomas neskar.**

Ekonomikas ministrs V.Dombrovskis

Vīza: Valsts sekretāra

pienākumu izpildītājs,

valsts sekretāra vietnieks A.Liepiņš

14.02.2014 10:59

Māris Krūmiņš

67013126, Maris.Krumins@em.gov.lv